Donderbuie oor Kersnaweek verwagArgieffoto bloot ter illustrasie. (Foto: Unsplash) Die sentrale en oostelike dele van die land kan donderbuie oor die Kersnaweek verwag. Die Suid-Afrikaanse Weerdiens (SAWD) sê geïsoleerde donderbuie word op Kersdag oor Noordwes, Gauteng, die Vrystaat, Mpumalanga en die oostelike dele van die Oos-Kaap verwag. KwaZulu-Natal kan op sy beurt verspreide donderbuie op Kersdag verwag. Die weerdiens het Vrydag ŉ geel vlak 1- waarskuwing vir donderbuie vir die noordoostelike dele van die Oos-Kaap uitgereik. Luidens die waarskuwing kan erge donderbuie moontlik ook sterk wind, hael, swaar reën en oorstromings in dié dele van die land tot gevolg hê. ŉ Soortgelyke maar vlak 2-waarskuwing geld Saterdag vir die suidoostelike dele van KwaZulu-Natal en die uiterste oostelike dele van die Oos-Kaap. Bolugtrog Die weerdiens sê ŉ bolugtrog sal vandag (Vrydag) in die weste van die land ontwikkel en ooswaarts beweeg voordat dit teen Saterdag sal begin toeneem. Dié stelsel sal geïsoleerde tot verspreide buie en donderbuie vir die volgende vyf dae in die oostelike en sentrale dele van die land tot gevolg hê. Argieffoto bloot ter illustrasie van Kersfees. (Foto: Unsplash) Geïsoleerde donderbuie word vandag (Vrydag) en Saterdag reeds oor die Oos-Kaap, die suide van die Vrystaat en die oostelike binneland van die Noord-Kaap verwag. Verspreide donderbuie word ook teen Saterdag vir KwaZulu-Natal voorspel. Geïsoleerde donderbuie en reën word Saterdag langs die suidwestelike kus van die Wes-Kaap verwag. Dit sal van Sondag tot Dinsdag warm en droog bly oor die Noord-Kaap en daardie toestande sal na verwagting die sentrale binneland teen Maandag bereik, voorspel die weerdiens. Geïsoleerde donderbuie word in dié stadium teen Dinsdag oor KwaZulu-Natal, Gauteng, Mpumalanga, dele van Limpopo en die oostelike en noordelike dele van Noordwes verwag.